DA Den Europæiske Unions Tidende CE 84/921

(2004/C 84 E/1018)

SKRIFTLIG FORESPØRGSEL E-0951/04

af Angelika Niebler (PPE-DE) til Kommissionen

(29. marts 2004)

Om: Fortolkende bemærkninger om gennemførelse af bestemmelserne om el- og gasmarkeder i EU

Generaldirektoratet for Energi og Transport har efter en række ændringer den 22. januar 2004 offentliggjort fortolkende bemærkninger om gennemførelsen af el- og gasmarkedet i EU på internettet. De fortolkende bemærkninger angiver, hvorledes gennemførelsen af direktiv 2003/54/EF (1) samt direktiv 2003/55/EF (2) skal ske i medlemsstaterne. Der er blandt andet tale om meget detaljerede og vidtrækkende bestemmelser, som går ud over direktivets tekst. For eksempel bliver de regulerende myndigheders rolle og aktiviteter specificeret udførligt, hvorved de oprindelige spillerum for skøn bliver begrænset. Der er fare for, at de fortolkende bemærkninger sluttelig kan skabe retsusikkerhed og medføre virkninger, som de institutioner, der er impliceret i lovgivningsprocessen, ikke tilsigtede.

1. Hvilken rolle skal de fortolkende bemærkninger efter Kommissionens opfattelse spille i gennemførelsesprocessen?

2. Er Kommissionen enig i, at det ikke kan udelukkes, at de fortolkende bemærkninger får egentlig bindende virkning?

3. Hvorved sikres det efter Kommissionens opfattelse, at medlemsstaterne får det nødvendige råderum ved gennemførelsen af de nævnte direktiver?

4. Kan det efter Kommissionens opfattelse udelukkes, at de fortolkende bemærkninger tages med i betragtning som målestok ved evalueringen af de nationale gennemførelsesforanstaltninger, og at de kommer til at spille en vis rolle ved eventuelle tvister ved Domstolen i forbindelse med gennemførelsen?

5. Gengiver de fortolkende bemærkninger udelukkende Generaldirektoratet for Energi og Transports synspunkt, eller er Kommissionen som helhed enig i indholdet af bemærkningerne?

6. De nævnte direktiver er resultatet af en fælles lovgivningsprocedure. Burde der på denne baggrund ikke have været foretaget en afstemning om de fortolkende bemærkninger blandt de implicerede institutioner?

Svar afgivet på Kommissionens vegne af Loyola de Palacio

(30. april 2004)

I Parlamentets og Rådets direktiver 2003/54/EF (3) og 2003/55/EF (3) af 26. juni 2003 om fælles regler for det indre marked for elektricitet og naturgas er der fastlagt generelle rammer for deres gennemførelse. Formålet med fortolkningsnoterne for direktivernes gennemførelse er at tydeliggøre og præcisere en række artikler i direktiverne for at bistå medlemsstaterne med gennemførelsen og henlede deres opmærksomhed på visse punkter.

Som det er tydeligt anført i titlen på dokumentet på internetadressen forpligter disse fortolkningsnoter ikke Kommissionen. De giver retningslinjer og foreslår ofte flere optioner, der yder medlemsstaterne en vis manøvremargen, så meget mere som noterne ikke har bindende virkning.

Kommissionen vil basere sig på en række kriterier, når den skal vurdere effektiviteten af direktivernes gennemførelse, herunder de i fortolkningsnoterne nævnte punkter. Som allerede nævnt foregriber noterne hverken Kommissionens eller Domstolens endelige holdning. Fortolkningsnoterne afspejler Generaldirektoratet for Energi og Transports holdning. Flere generaldirektorater blev dog hørt, og der blev taget hensyn til deres udtalelser.

Udkast til fortolkningsnoterne blev forelagt både de nuværende og de nye medlemsstaters energiadministrationer til udtalelse. Disse kunne fremsætte bemærkninger både skriftligt og på de to møder, der blev afholdt specielt til dette formål. Der blev derefter afholdt møder med industrien, der også fremsatte bemærkninger. Generaldirektoratet for Energi og Transport har taget hensyn til et flertal af de bemærkninger, der blev fremsat under høringerne. I den sammenhæng takkede Eurelectric ved brev af 5. februar 2004 Generaldirektoratet for Energi og Transport for at have taget hensyn til industriens bemærkninger.

(1) EUT L 176 af 15.7.2003, s. 37.

(2) EUT L 176 af 15.7.2003, s. 57.

(3) EUT L 176 af 15.7.2003.